作者:無名氏
標題:賀新郎
內容:父老持杯水。嘆世間、公論無情，是非易位。來餞花封賢令尹，籍籍攀轅耳語。留不住、青原撫字。驀地風波平地起，算十常、八九乖人意。無處著，不平氣。浩然一曲歌歸去。問城郭田園，曾荒尤未。親舊過從同一笑，不羨浮雲富貴。任造物、小兒廝戲。失馬安知非是福，況廟庭、侑祀方思魏。天定也，詔書至。